O'zbekistonda FHDYo organlari tugatilishi haqida xabar tarqaldi

Adliya vazirligi jamoatchilik bilan aloqalar bo'limi ijtimoiy tarmoqlarda FHDYo organlari tugatilishi haqidagi xabarlarga munosabat bildirdi.
Bildirilishicha, hozirgi kunda Nikoh uylarini qayta tashkil etib, ularni FHDYo bo'limlariga aylantirish rejalashtirilmoqda. Amaldagi tartibga ko'ra, Nikoh uylari faqat nikohni rasmiylashtiradi. FHDYo bo'limlari tomonidan esa 4 ta (tug'ilish, nikoh, ajrim va o'lim) turdagi harakatlar amalga oshiriladi.
Vazirlikka ko'ra, Nikoh uylari mustaqillikning ilk yillarida barcha FHDYo organlarida yetarlicha sharoit bo'lmagan, binolar bilan bog'liq muammolar fonida aholining nikohni tantanali qayd etilishiga bo'lgan ehtiyojini ta'minlash uchun ayrim hududlarda tashkil etilgan.
Hozirgi kunda FHDYo organlarining moddiy-texnik bazasi mustahkamlanishi tufayli barcha organlarida nikohni tantanali qayd etish uchun alohida xonalar va sharoitlar yaratilgan. Shundan kelib chiqib, Nikoh uylarini saqlab turishning zaruriyati qolmagani sababli ularni qayta tashkil etib, FHDYo bo'limlariga aylantirish rejalashtirilgan.
“Bundan ko'zlangan maqsad adliya organlari faoliyatini optimallashtirish, xodimlarga kelayotgan ish yuklamasini to'g'ri taqsimlash, binolardan unumli foydalanishdir”, deyilgan munosabatda.
Avvalroq O'zbekistonda FHDYoda “metrika” berishda pul undirilmasligi ma'lum qilingandi. Shuningdek, FHDYo bo'limi mudiri qarindoshlarining nikohini qayd etishi mumkin yoki yo'qligiga aniqlik kiritilgan.